《教胄子四首并序 其三 刚而无虐》
明代·林光

大易进阳刚，阳刚乃君子。万事成于刚，刚德信可美。

浩然不挠屈，此气胡能尔。所贵强哉矫，中立而不倚。

惟刚或太过，为猛为暴耳。更复为强梁，岂但虐而已。

忿来不知惩，心火倏然起。美德转为凶，其咎乃可訾。

此心常戒慎，刚柔自中理。飘沙走石心，淀作澄潭水。

刚用孰为先，莫先于胜己。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。